โบรกฯค้าทอง ตั้งเป้าเติบโตปีหน้าสองหลัก
โบรกเกอร์ทองตั้งเป้าโตเลขสองหลักปีหน้า มองทองปีหน้ายังเป็นขาขึ้น
19 ธ.ค. 2554

โบรกเกอร์ทองตั้งเป้าโตเลขสองหลักปีหน้า มองทองปีหน้ายังเป็นขาขึ้น
นายทรงวุฒิ อภิรักษ์ขิต กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) เปิดเผยว่า ในปี 2555 บริษัทตั้งเป้ายอดขายทองคำเพิ่มขึ้นจากปีนี้อย่างน้อยเท่าตัว โดยการเติบโตดังกล่าวมาจากแผนการดำเนินงานที่บริษัทจะเพิ่มจำนวนบัญชีการซื้อขายทองคำอีก 35% จากปัจจุบัน นอกเหนือจากแนวโน้มความต้องการของประชาชนและนักลงทุนที่สูงขึ้นที่ต้องการลงทุนในทองคำแท่ง 




ทั้งนี้ เชื่อว่าหากสามารถเพิ่มจำนวนบัญชีได้ตามที่ตั้งเป้าหมายไว้ จะทำให้บัญชีการซื้อขายที่เคลื่อนไหวที่มีอยู่ 30% เพิ่มเป็น 45% นอกจากนี้จะส่งผลให้สามารถเพิ่มสัดส่วนรายได้การค้าทองคำเป็น 1 ใน 3 ของรายได้รวม จากปัจจุบันที่มีสัดส่วน 1 ใน 10 โดยรายได้หลักมาจากธุรกิจนายหน้าซื้อขายหลักทรัพย์ แต่ในปี 2560 บริษัทตั้งเป้ารายได้จากธุรกิจค้าทองคำแท่งจะเพิ่มเป็น 50% ของรายได้รวมทั้งหมด 
นพ.กฤชรัตน์ หิรัณยศิริ ประธานกลุ่มบริษัท เอ็มทีเอส โกลด์ แม่ทองสุก เปิดเผยว่า ปี 2555 กลุ่มตั้งเป้าหมายการเติบโตรายได้ 20% จากปีนี้ที่คาดว่าจะทำได้ 3.8 แสนล้านบาท โดย 11 เดือนแรกที่ผ่านมาทำได้แล้ว 3.7 แสนล้านบาท มากกว่ายอดขายปี 2553 ที่ทำได้ 1.7 แสนล้านบาท
“เราเติบโตกว่า 100% เป็นเวลา 4 ปีที่ผ่านมา ด้วยกลยุทธ์ลงทุนทองคำแบบครบวงจร และการให้ความรู้แก่นักลงทุนอย่างต่อเนื่อง โดยมีสถาบัน MTS Academy สถาบันการลงทุนทองคำแห่งแรกในไทย ครอบคลุมทั้งระบบซื้อขายทองคำแท่งและการซื้อขายโกลด์ ฟิวเจอร์ส ในรูปแบบที่ทันสมัย
สภาวะการซื้อขายทองคำแท่งเฉลี่ยปีนี้ภาพรวมมีประมาณ 20 ตันต่อเดือน โดยกลุ่มมีนักลงทุนเปิดบัญชีทั้งหมด 1 หมื่นบัญชี มียอดเปิดบัญชีเพิ่มขึ้น 100% ส่วนโกลด์ ฟิวเจอร์ส มียอดสัญญาการซื้อขายเฉลี่ย 9 หมื่นสัญญาต่อเดือน และมียอดการเปิดบัญชีประมาณ 3,000 บัญชีต่อเดือน ทำให้มีส่วนแบ่งการตลาดการลงทุนในโกลด์ ฟิวเจอร์ส ประมาณ 15-20% เป็นอันดับ 1 ในบรรดาโบรกเกอร์ค้าทองคำทั้งหมด
ปี 2555 กลุ่มมีแผนจะลงทุนเพิ่ม 20 ล้านบาท เพื่อนำเทคโนโลยีมาเพิ่มศักยภาพให้ลูกค้า
ด้านนายดลยา ชินะโปดก ผู้อำนวยการฝ่ายค้าทอง บริษัท โกลเบล็ก โฮลดิ้ง แมนเนจเม้นท์ ประเมินแนวโน้มราคาทองในปี 2555 ว่า มีโอกาสกลับขึ้นเป็นขาขึ้นต่อ แต่จะค่อนข้างผันผวน โดยปัจจัยสำคัญยังมาจากความกังวลในเรื่องของเศรษฐกิจในแถบประเทศยุโรปและสหรัฐอเมริกาที่ยังไม่คลี่คลายลง ส่งผลต่อเศรษฐกิจทั่วโลกในปีหน้า
ทั้งนี้ ประเมินว่าราคาทองคำช่วงไตรมาสแรกจะอยู่ในกรอบ 1,450-1,850 เหรียญสหรัฐต่อออนซ์